Rowers ‘in uniform’ slaan op plaas toeArgieffoto Die Tzaneen-polisie het ŉ soektog van stapel gestuur na verdagtes wat Vrydagaand op ŉ plaas in die omgewing toegeslaan het en ŉ man tydens ŉ rooftog geskiet het. Lt.kol. Moatshe Ngoepe, provinsiale polisiewoordvoerder vir Limpopo, het Saterdag aan Maroela Media gesê die voorval het omstreek 20:45 by die Exilite-plaas in Deerpark plaasgevind. “Twee onbekende verdagtes wat geklee was in veiligheidsuniforms het op die plaas toegeslaan. Een van hulle was met ŉ vuurwapen gewapen. Hy het die vuurwapen op mense gerig en op kontant aangedring,” het Ngoepe gesê. Ngoepe het gesê die verdagtes het ŉ onbekende bedrag geld en drie selfone gesteel. “Hulle het verder die slagoffers aangerand en een persoon in die been geskiet voor hulle van die toneel gevlug het, terwyl hulle skote in die lug in gevuur het.” Volgens Ian Cameron, hoof van gemeenskapsveiligheid by AfriForum, is die plaas waar die rooftog plaasgevind het, tans in staatsbesit en het die rowers, vermoedelik Zimbabwiërs, daar toegeslaan om lone te roof wat Vrydag uitbetaal is. Die mans het glo ook koeëlvastebaadjies aangehad en as veiligheidswagte voorgekom. Cameron het gesê die slagoffers is werkers. Die werker wat geskiet is, het geringe beserings opgedoen en is deur paramedici van ER24 na ŉ nabygeleë hospitaal geneem. Die polisie ondersoek ŉ saak van gewapende roof en poging tot moord. Niemand is nog in verband met die voorval in hegtenis geneem nie.